text: Line Vedel tangerer karrierens bedste resultat 
  20 april 2014 kl. 07.00
  Den unge golfspiller tangerede i en turnering på Hawaii hendes bedste placering på LPGA Touren.
  I de to forgående turneringer på LPGA Touren missede Line Vedel cuttet, men ved LPGA LOTTE Championship blev der igen leveret rigtig god golf, og dermed tangerede Haderslevpigen karrierens bedste resultat på LPGA Touren.
  På Ko Olina Golf Club på Hawaii gik Line Vedel banen i 76, 71 og 72 slag på de første tre runder, men i lørdagens finalerunde lød scoren på flotte 69 slag, med blot en enkelt bogey på scorekortet. Dermed sluttede Line Vedel i Par samlet, og det rakte til en 27. plads, hvilket tangerer resultatet fra sæsonåbningen på Bahamas.
  - I finalerunden spillede jeg rigtig solidt og fik ramt nogle flere greens, hvilket gav mig mange chancer. Jeg fik godt gang i puttningen på mine sidste ni og lavede nogle birdies. Jeg er glad for afslutningen, og jeg føler, at spillet hang godt sammen, siger Line Vedel.
  Fra Hawaii rejser Line Vedel videre til San Francisco. Her bliver der i den kommende uge spillet Swinging Skirts LPGA Classic på Lake Merced Golf Club.
  